Sivoš, Jerguš, predseda Správnej rady Ústavu pamäti národa (2022-09-23):
Ďakujem pekne. Vážený pán predsedajúci, vážené pani poslankyne, vážení páni poslanci, dovoľte, aby som vás informoval o činnosti Ústavu pamäti národa za rok 2021, tak ako je zachytená v predloženej správe, ktorú vypracovala správna rada Ústavu pamäti národa pod vedením bývalého predsedu správnej rady Jána Pálffyho. Výročnú správu v zmysle zákona prerokovala správna rada v dozornej rade, a to dňa 27. apríla 2022. Ústav pamäti národa je verejnoprávna ustanovizeň so sídlom v Bratislave, zriadená zákonom č. 553/2002 Z. z. Medzi jeho úlohy patrí úplne a nestranne hodnotiť obdobie neslobody, sprístupňovať dokumenty o prenasledovaní osôb, zverejňovať údaje o vykonávateľoch tohto prenasledovania, poskytovať verejnosti výsledky svojej činnosti a propagovať myšlienky slobody a obrany demokracie. K 1. januáru 2021 bolo v pracovnom pomere na UPN 64 zamestnancov. Koncom roku 2021 ich bolo v pracovnom pomere už 82. Do pracovného pomeru tak počas roka nastúpilo 21 zamestnancov a pracovný pomer ukončili traja zamestnanci. 65 zamestnancov, takmer 79 % z celkového počtu zamestnancov, má vysokoškolské vzdelanie. Ústav pamäti národa mal na rok 2021 schválený transfer zo štátneho rozpočtu vo výške 2 199 409 eur. Počas roka bol ministerstvom financií transfer zo štátneho rozpočtu zvýšený o 5 511 497 eur. V tom bežný transfer vo výške 131 497 eur a kapitálový transfer v sume 5 380 000 eur. Finančné prostriedky vo forme kapitálových výdavkov vo výške 5 050 000 eur boli určené na obstaranie nehnuteľného majetku vo vlastníctve Slovenskej republiky do správy ústavu. Ústav pamäti národa tak koncom roka mal majetok v účtovnej hodnote 5 818 293 eur, ktorého reálna hodnota bola 5 147 029 eur. Vážené dámy, vážení páni, dovoľte mi, aby som teraz konkrétnejšie priblížil výsledky činnosti ústavu v roku 2021. Aj napriek mimoriadne zložitej situácií vyvolanej pandémiou si ústav v roku 2021 plnil úlohy, ktoré mu ukladá zákon o pamäti národa. Prácu ústavu taktiež determinovala priestorová situácia, keďže ústav aj naďalej sídlil na dvoch miestach, a to v prenajatých a vypožičaných priestoroch. Pracovníci ústavu pokračovali v napĺňaní dlhodobých projektov i v rozvíjaní nových aktivít. Venovali sa dlhodobým činnostiam, akými sú vedecký výskum, vytváranie evidencií, dokumentácia, činnosti štátnej bezpečnosti, sprístupňovanie dokumentov z činnosti represívnych zložiek, spracovavanie archívnych fondov, služby bádateľom, poskytovanie informácií štátnym orgánom pre plnenie ich zákonom stanovených úloh, vzdelávacie a popularizačné aktivity a tiež publikačnú činnosť. Medzi priority ústavu v roku 2021 patrila aplikácia zákonov o protikomunistickom odboji, o odoberaní nezaslúžených benefitov predstaviteľov komunistického režimu, delimitácie dokumentov z rezortov vnútra, obrany a spravodlivosti, ako aj riešenie priestorovej situácie ústavu a predsedníctvo v rámci riadiaceho výboru Európskej siete Pamäť a Solidarita. Navýšenie finančných prostriedkov v súvislosti s novou agendou umožnilo posilnenie personálnych kapacít ústavu. Po 19 rokoch od prijatia zákona o pamäti národa došlo v roku 2021 taktiež k výraznému posunu v riešení priestorovej situácie ústavu, ktorý do správy prevzal nehnuteľnosti na Krížnej ulici č. 42 v Bratislave. Uvedené nehnuteľnosti by mali po rekonštrukcii slúžiť ako sídlo Ústavu pamäti národa. Pričom v rámci jedného areálu umožnia sústrediť všetky zložky ústavu, ako aj plánované múzeum totalitných režimov. Uznesenie vlády č. 774 zo 14. decembra 2021 vytvorilo priestor na finančné zabezpečenie tejto rekonštrukcie. ÚPN v roku 2021 plnil výskumné a dokumentačné úlohy celkom v 10 okruhoch samostatne alebo v spolupráci s partnerskými inštitúciami, pripravoval osem vedeckých konferencií a seminárov. Zamestnanci aktívne vystúpili na 13 vedeckých podujatiach rôznych typoch výstupov. V rôznych typov vedeckých a odborných časopisov, zborníkov a iných publikácií mali celkovo 84 publikačných výstupov. Ústav takisto zachytil 20 svedeckých výpovedí v rámci zaznamenávania výpovedí svedkov obdobia neslobody. Samostatne vydal Ústav pamäti národa sedem knižných publikácií. V rámci osvetových a vzdelávacích aktivít pripravil deväť diskusných večerov a na ďalších deviatich diskusiách aktívne participoval. Taktiež pripravil 25 prednášok pre študentov a pre verejnosť. Informácie o období neslobody sprostredkoval aj prostredníctvom dvoch nových výstav, pričom v roku 2021 boli ďalšie tri výstavy reinštalované. Pracovníci ústavu taktiež pripravili šesť informačných bulletinov pre verejnosť a školy a 24 vzdelávacích videí. Ústav pamäti národa obslúžil v roku 2021 celkom 223 bádateľských návštev. Žiadateľom v zmysle zákona o pamäti národa sprístupnil celkovo 4 749 strán. Zdigitalizovaných bolo 72 280 strán, z toho 54 093 papierových a 18 187 mikrofišových. Zároveň prebehla digitalizácia zapožičaných evidenčných kariet z rezortu ministerstva vnútra, a to v počte 60 063 snímok. Počas roka 2021 priznal Ústav pamäti národa postavenie účastníka protikomunistického odboja v 207 prípadoch a štatút veterána protikomunistického odboja priznal v 206 prípadoch. Pracovníci ústavu pripravili aj podklady do evidencie osôb, ktoré vykonávali službu podľa zákona č. 283/2021, išlo celkovo o údaje k 4 608 príslušníkom štátnej bezpečnosti, 647 príslušníkom vojenskej kontrarozviedky, 510 členom Ústredného výboru Komunistickej strany Slovenska a 52 členom povereníkov, 121 členov vlád Československej republiky v rokoch ´48 až ´68, 91 vlád Československej socialistickej republiky v rokoch ´69 až ´89, 52 členom vlády Slovenskej socialistickej republiky v rokoch ´69 až ´89 a 563 poslancom Slovenskej národnej rady. S cieľom ďalšieho rozvoja a plnenia úloh vyplývajúcich ústavu zo zákona bude v najbližšej dobe potrebné riešiť rekonštrukciu nehnuteľnosti Ústavu pamäti národa a otázku navýšenia finančných prostriedkov, ktoré umožnia najmä stabilizáciu odborných personálnych kapacít ústavu. V záujme nastolenia spravodlivosti bude Ústav pamäti národa aj naďalej vyvíjať a podporovať aktivity súvisiace s vyrovnávaním sa s totalitnou minulosťou, odškodnením obetí a nápravou spáchaných krívd, ako aj vznikom múzea totalitných režimov. Pretože sme presvedčení, že dôkladné poznanie našej minulosti, našej totalitnej minulosti vytvára základné predpoklady pre posilnenie našej demokratickej súčasnosti i budúcnosti. Ďakujem za pozornosť.